DA Den Europæiske Unions Tidende C 119/15

Offentliggørelse af en ansøgning om registrering efter artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 119/09

Denne offentliggørelse giver ret til at gøre indsigelse mod ansøgningen efter artikel 7 i Rådets forordning (EF) nr. 510/2006 (1). Indsigelser skal være Kommissionen i hænde senest seks måneder efter datoen for denne offentliggørelse.

ENHEDSDOKUMENT

RÅDETS FORORDNING (EF) Nr. 510/2006

»FIGUE DE SOLLIÈS«

EF-Nr.: FR-PDO-0005-0544-30.03.2006

BOB ( X ) BGB ( )

Dette resumé gengiver de vigtigste oplysninger i varespecifikationen til information.

1. Betegnelse:

»Figue de Solliès«

2. Medlemsstat eller tredjeland:

Frankrig

3. Beskrivelse af landbrugsproduktet eller fødevaren:

3.1. Produktets art:

Kategori 1.6 »Frugt, grøntsager og korn, også forarbejdet«

3.2. Beskrivelse af det produkt, som betegnelsen i punkt 1 henviser til:

»Figue de Solliès« er en violet figen af sorten Bourjassote Noire, der sælges frisk og hel og har en diameter på 40 mm og derover. Skindet er fri for insektbid, uden revner og ikke »træet« (dvs. intet spor af, at frugten har gnedet mod et blad). Ligevægten mellem sødlige og syrlige smagstoner er karakteristisk for figner fra Solliès, der har et sukkerindhold på 14 °Brix og derover, garanteret på emballeringsstadiet. Frugten har form som en presset vanddråbe, farven er violet med sorte striber, og frugten er tæt, fast og smidig. Stilken er fin og bleggrøn, frugtkødet er kødfuldt, skinnende og saftigt, og farven er som jordbærkonfekture med mange fine og beigefarvede kerner. Næsen er elegant, lidet intens med vegetabilske og frugtagtige toner af vandmelon, hvid melon, jordbær og andre røde bær. Munden har en karakteristisk ligevægt mellem syrlige og sødlige smagstoner, først knasende og derpå smeltende, med intense vegetabilske, frugtagtige og florale aromaer.

3.3. Råmaterialer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Særlige produktionsetaper, der skal gennemføres i det udpegede geografiske område:

Produktion og emballering skal finde sted i det geografiske område for betegnelsen.

3.6. Særlige regler for skivning, rivning og emballering osv.:

Emballering og afsætning sker i bakker med én række eller bakker, hvis indhold ikke må overstige 1 kg, for at bevare produktets kvalitet. Bakkernes indhold har ensartet størrelse og farve.

Emballering skal nødvendigvis ske i det geografiske område på grund af frugternes sarte karakter og for at beskytte kvaliteten og betegnelsens egenskaber. Figner er generelt en frugt, som dårligt tåler transport og eventuelle stød. De skal derfor manipuleres så lidt som muligt og hurtigt pakkes i emballager, som forhindrer enhver risiko for sammentrykning (bakke med én række eller bakke med højst 1 kg). Det er derfor nødvendigt, så snart fignerne er blevet sorteret, at emballere dem på det sted, hvor de sorteres, og derved gøre brug af de lokale producenters kunnen.

3.7. Særlige regler for mærkning:

På hver emballage anføres følgende:

— Den beskyttede oprindelsesbetegnelse »Figue de Solliès«, der anføres med bogstaver, som er mindst lige så store som de øvrige bogstaver på etiketterne.

— Benævnelsen »beskyttet oprindelsesbetegnelse«, som anføres umiddelbart før eller efter betegnelsens navn uden mellemliggende benævnelse.

— Det logo for »AOP Figue de Solliès«, som sammenslutningen har deponeret hos INPI.

Oprindelsesbetegnelsens navn og benævnelsen »beskyttet oprindelsesbetegnelse« anføres også på ledsagedokumenter og fakturaer.

4. Præcis afgrænsning af det geografiske område:

Det geografiske område for figner med betegnelsen »Figue de Solliès« befinder sig i departementet Var i regionen Provence-Alpes-Côte d’Azur i det sydøstlige Frankrig. Det geografiske område omfatter 15 kommuner (i to kommuner dog kun en del af området). Det drejer sig om kommunerne Belgentier, Carqueiranne, Cuers, La Crau, La Farlède, La Garde, Hyères, La Londe-Les-Maures, Pierrefeu-du-Var (afsnit A1, A2, A3, A4, A5, B1, B2, B3, B4, C1, C2p, C3, D5p, D6p, E5, E6, E7, E8, E9, E10, E11, E12), Puget-Ville (afsnit A1, A2, A3, A4, A5, A6, A7, A8, A9, B1, B2, B3, B4, C, D1, D2, D3, D4, E1, E2, E3, E4, F10), Le Pradet, Solliès-Pont, Solliès-Toucas, Solliès-Ville og La Valette-du-Var.

Et dokument med kort over grænserne for det geografiske område er deponeret på borgmesterkontoret for kommunerne med delområder.

Afgrænsningen af området er baseret på geografiske kriterier (mellem det metamorfiske område Maures i øst til kalkhøjdedragene i Provence i vest), klima (nedbør, hygrometri, Winkler-indeks), geologi (lag af sandsten og mere eller mindre forvitrede perliter, der er røde eller vinbærmefarvede), pedologi (brune, dybe og stenholdige jordbunde) og dyrkning (sort og kunnen).

5. Tilknytning til det geografiske område:

5.1. Det geografiske områdes specificitet:

Figendyrkning har siden Middelalderen gjort store fremskridt i Solliès-bækkenet, hvor den foregår på ideelle vilkår, som fremhæver frugternes kvaliteter og typiske egenskaber. Det er dog først fra slutningen af det 19. århundrede, at Solliès-området kan betegnes som »Provences have« på grund af figenproduktionen, som det så poetisk udtrykkes af avisen »Le Petit Marseillais« i udgaven af 14. august 1898. Ifølge de landbrugsstatistiske oplysninger for departementet blev der i Solliès-kantonen i 1903 produceret næsten 1 100 tons figner. Det er fra slutningen af det 19. århundrede og især fra begyndelsen af det 20. århundrede, at produktionen af »Figue de Solliès« gennemgår en kraftig udvikling, fordi fignerne pr. jernbane kan leveres til de franske forbrugere, således som forfatteren Roger LIVET beskrev det i 1962 i sit værk om »Habitat Rural et structures agraires en Basse Provence«.

Det geografiske område indgår fuldt ud i den sydvestlige afslutning af den permiske sænkning i den nordlige del af Maures- og Toulonnais-området. Det falder sammen med de mellem- og lavereliggende områder i Gapeau og Réal Martin, der udgør en slette med små dale. Solliès-bækkenet er karakteristisk derved, at det er omgivet af højdedrag, som fremmer et særligt klima. Det drejer sig om et varmt Middelhavsklima, der egner sig til figendyrkning med en gennemsnitlig nedbørsmængde på 700 til 800 mm om året og en meget begrænset risiko for frost. Solliès-bækkenet ligger i et tektonisk sammenstødsområde mellem det metamorfiske område Maures i øst og det kalkrige Provence i vest. Det meste af området er kendetegnet ved sandstenslag og mere eller mindre forandrede perlitlag, der er røde eller vinbærmefarvede. Forvitringsprodukterne af disse permiske klipper er især blevet blandet (det nordlige randområde og den centrale del) med store aflejringer af sand og løss samt løss og sand med stort indhold af kalksten. Den østlige del af bækkenet er dækket af aflejringer af sand og løss med større eller mindre indhold af flintesten. De karakteristiske jordbunde i figendyrkningsområderne er sand og løss med større eller mindre indhold af sten, dybe, veldrænede, kalkholdige i middel grad og udviklet på flodaflejringer.

Det geografiske område er også kendetegnet ved den fremherskende stilling for figensorten Bourjassotte Noire, der dyrkes efter traditionelle metoder i det geografiske område. Sorten Bourjassotte Noire dyrkes næsten udelukkende i det geografiske område med betegnelsen »Figue de Solliès«. Figner af sorten Bourjassotte Noire, der dyrkes i det geografiske område, tegner sig således for 90 % af de produktionsmængder, der blev opgjort i Frankrig i 2006, jf. oplysninger fra Bassin Rhône Méditerranée (BRM), section Fruits et Légumes. »Figue de Solliès« tegner sig for 74 % af det samlede produktionsareal for figner og 77 % af de mængder, der produceres i det geografiske område med betegnelsen.

5.2. Produktets specificitet:

Egenskaber

»Figue de Solliès« er kendetegnet ved en størrelse, som er større end gennemsnittet af de på det europæiske marked konstaterede figenstørrelser. »Figue de Solliès« har således en diameter på 40 mm eller derover. Frugtens originale smag kommer til udtryk i en fremragende ligevægt mellem syrlige og sødlige smagstoner, der er enestående i Europa. Sorten Bourjassotte Noire kan i mindre omfang findes i andre produktionsområder, men de figner, der høstes uden for det geografiske område for betegnelsen, ligner visuelt, men har ikke de samme smagsegenskaber som »Figue de Solliès«. »Figue de Solliès« er kendetegnet ved en fremragende ligevægt mellem syrlige og sødlige smagstoner, mens figner af sorten Bourjassotte Noire fra andre dyrkningsområder er kendetegnet ved, at de syrlige smagstoner er stærkere end de sødlige smagstoner, eller ved en mere beskeden organoleptisk rigdom på grund af for tidlig høst. Denne ligevægt mellem syrlige og sødlige smagstoner opnås ved hjælp af et sukkerindhold på mindst 14 °Brix på emballeringstidspunktet.

Fignerne er også efterspurgt på grund af deres gode holdbarhed (frugter, der ikke er revnet, kan på gode vilkår opbevares i flere dage).

»Figue de Solliès« kan kendes på sin form som en presset vanddråbe, den violette farve med sorte striber (mindst 80 % af skindet har en violet farve), tætheden, den relative fasthed, smidigheden, saftigheden og frugtkødets skinnende udseende.

Ry

Figner fra Solliès har på grund af dyrkningsområdets specifikke karakter en række organoleptiske kvaliteter, som forbrugerne værdsætter. »Figue de Solliès« nyder godt af et ry, der rækker langt ud over det geografiske område for betegnelsen. Fignerne afsættes således på både lokale og nationale markeder. Man kan også finde dem i Lyon og Paris, hvor de har et særdeles godt ry, og i Schweiz og Tyskland. Siden begyndelsen af 1970'erne sælges de også i supermarkeder.

»Figue de Solliès« er også meget efterspurgt inden for gastronomien. Køkkenchefer tilbyder en lang række retter på basis af figner fra Solliès til at ledsage både søde og salte retter. Det ry, som »Figue de Solliès« nyder godt af, kommer også til udtryk i madopskrifter i dameblade og madtidsskrifter, som foreslår mange retter på basis af figner fra Solliès. Den største hyldest blev givet af den store provençalske kok Guy GEDDA, der i 2004 udgav et værk alene om »Figue de Solliès« med titlen »La Magie de la Figue dans la Cuisine Provençale«, som er det hidtil bedste bevis for den stigende anseelse for »Figue de Solliès«.

5.3. Årsagssammenhæng mellem det geografiske område og produktets kvalitets eller egenskaber (for BOB) eller produktets specifikke kvalitet, gode ry eller en anden egenskab (for BGB):

Solliès-bækkenet har det særlige træk, at det er omgivet af højdedrag, som virker fremmende på et særligt klima. Det drejer sig om et varmt Middelhavsklima, der egner sig til figendyrkning med en gennemsnitlig nedbørsmængde på 700 til 800 mm om året og med en meget begrænset risiko for frost. De store solskinsmængder i dette klima garanterer refraktometriske værdier på 14 °Brix eller derover i høstperioden. Geologisk set nyder Solliès-bækkenet godt af godt blandede jordbundsforhold med sand og løss i en sund profil og med et stort hydrologisk potentiel, der garanterer hurtig vækst af figentræerne og bladudvikling, som fremmer smagsrigdommen hos »Figue de Solliès« og ligevægten mellem syrlige og sødlige smagstoner. Jordbunden har et lavt kalkindhold (mindre end 20 %), der garanterer en høst af kødfulde og saftige figner med en diameter på over 40 mm, hvis mineralske rigdom resulterer i velsmagende figner.

Til disse naturlige kriterier for dyrkning af figner skal lægges de ældgamle færdigheder, der kommer til udtryk i beplantning, beskæring, kunstvanding, høst, sortering og emballering. Disse færdigheder er først og fremmest kendetegnet ved dyrkningsarealer til håndkraft (piéton) og den beskæring, der kaldes »en gobelet«, samt høst (mellem 15. august og 15. november), som foretages af en stor og kvalificeret arbejdskraft, der er optrænet til manuel plukning af frugterne på det bedste modningstrin (høsten begynder, når 80 % af fignerne fremstår med skind, som for mindst 80 % har en violet farve). Fignerne vil således opnå den smidighed, den saftighed og det skinnende frugtkød, der er karakteristisk for »Figue de Solliès«. Den lokale kunnen kommer også fuldt til udtryk i sortering og emballering af disse særligt sarte frugter.

Alle disse positive faktorer gør produktionen af »Figue de Solliès« til den vigtigste figenproduktion i Frankrig med næsten 58 % af den nationale produktion (mere end 1 900 tons om året).

Henvisning til offentliggørelse af varespecifikationen:

(artikel 5, stk. 7, i forordning (EF) nr. 510/2006)

https://www.inao.gouv.fr/fichier/CDCFigueDeSollies.pdf

(1) EUT L 93 af 31.3.2006, s. 12.